Silvio Camenisch: "Metamorfosas"

(rcb)

Silvio Camenisch (*1953) è in dals giuvens auturs sursilvans. EI è naschì e creschì si a Rueun. Dapi plirs onns viva el a Domat, nua ch'el è magister primar. Silvio Camenisch publitgescha gia dapi 1972, surtut ovras en prosa. Cumparids èn dad el in roman e dus cudeschs cun raquints, ma er diversas contribuziuns en gasettas e periodicas. En sias ovras litteraras s'occupa el surtut cun relaziuns interumanas.
Sia publicaziun la pli nova che porta il titel "Metamorfosas" cuntegna 24 raquints curts e fitg curts. Istorgias dal temp dad oz, pussaivlas e tuttina betg cumplettamain realas. Naschidas èn ellas en in mund plitost trist, signà da devastaziun e mort, chaschunada d l'uman, en in mund che daventa pli e pli unifurm sin tut ils secturs. L'autur na s'occupa betg cun quest mund, ma creescha en quel cun sias istorgias in mund da speranza, speranza sin midadas nunspetgadas che succedan adina puspè en la vita umana.
L'autur raquinta da muments da ventira che na succedan be cun agir uman, ma plitost sco culps dal destin. Ina sort da grazia che po vegnir sur da l'uman. Quai è la speranza che dat la forza da subsister.
Silvio Camenisch scriva in linguatg ch'ins legia tgunsch, in linguatg gigin. Ils raquints n'èn betg elavurads atras en detagl. I sa tracta plitost d'ina sort skizzas. Quella moda da scriver correspunda probablamain al stil da leger da noss temp ch'è pauc contemplativ, mabain totalmain activ e svelt.